R E L A C I O N

PËR

PROJEKTLIGJIN “PËR DISA NDRYSHIME DHE SHTESA NË LIGJIN NR.10192, DATË 3.12.2009, “PËR PARANDALIMIN DHE GODITJEN 

E KRIMIT TË ORGANIZUAR DHE TRAFIKIMIT NËPËRMJET MASAVE PARANDALUESE KUNDËR PASURISË”’

Korrupsioni përbën një sfidë serioze, që dëmton demokracinë dhe qeverisjen e mirë. Në vitin 2012, Shqipëria zbriti 18 vende në renditjen e indeksit të korrupsionit, të organizatës prestigjoze Transparency International, duke u klasifikuar si vendi më i korruptuar në Evropë. Programi i qeverisë, 2013-2017, vlerëson si emergjente marrjen e masave për të luftuar korrupsionin, duke shprehur vullnetin e palëkundër politik për frenimin dhe parandalimin e veprimeve korruptive, duke e shpallur korrupsionin si një nga plagët më të thella që bjerr mundësitë për zhvillim të qëndrueshëm politik, ekonomik dhe shoqëror të Shqipërisë dhe e ndan atë dukshëm nga vendet e Bashkimit Evropian.

Ligji 10192, datë 3.12.2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, ka për objekt përcaktimin e procedurave, kompetencave dhe kritereve për zbatimin e masave parandaluese kundër pasurisë së personave, që janë subjekt i këtij ligji, si të dyshuar për pjesëmarrje në krimin e organizuar dhe trafikim. Qëllimi është parandalimi dhe goditja ndaj krimit të organizuar dhe trafikimit përmes konfiskimit të pasurisë së personave të cilët kanë një nivel të pajustifikuar ekonomik, si rezultat i veprimtarisë së dyshuar kriminale. Dispozitat e këtij ligji zbatohen për pasuritë e personave mbi të cilët ekziston një dyshim i arsyeshëm, bazuar në indicie, për:  a) pjesëmarrje në organizata kriminale ose në grupe të strukturuara kriminale, sipas parashikimeve të neneve 333 dhe 333/a, të Kodit Penal, dhe për kryerje të krimeve prej tyre; b) pjesëmarrje në organizata terroriste ose në banda të armatosura, sipas parashikimeve të neneve 234/a dhe 234/b, të Kodit Penal, dhe për kryerje të krimeve prej tyre; c) kryerjen e veprave të tjera, për qëllime terroriste, të parashikuara në pjesën e posaçme, kreu VII, i Kodit Penal; ç) kryerjen e krimeve të parashikuara në nenet 109, 109/b, 110/a, 114/b, 128/b, 278/a, 282/a, 283, 283/a dhe 284/a, të Kodit Penal; d) kryerjen e krimeve për qëllime të fitimit të pasurive të paligjshme, të parashikuara në  nenet 114/a dhe 287, të Kodit Penal.

 
Ministria e Drejtësisë propozon që ndryshimet në Kodin e Procedurës Penale të shoqërohen me një ndërhyrje edhe në ligjin nr.10192, datë 3.12.2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë” me qëllim përfshirjen e veprave penale të korrupsionit në fushën e veprimit të këtij ligji. 

Kështu, projektligji parashikon që në nenin 3 të ligjit nr.10192/2009, ku parashikohen veprat penale që përfshihen në fushën e veprimit të ligjit, të shtohen edhe veprat penale të korrupsionit.

Përfshirja e këtyre veprave penale në fushën e veprimit të ligjit nr.10192/2009, “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”, mundëson parandalimin e veprimeve korruptive, nëpërmjet sekuestrimit/konfiskimit të pasurive të pajustifikuara.

Ligji nr.10192, datë 3.12.2009, parashikon rregullat për aplikimin e masave parandaluese, me karakter pasuror, që gjykata vendos në një procedim gjyqësor, nëpërmjet sekuestrimit të pasurive, veprimtarisë ekonomike, tregtare dhe profesionale të personave, si dhe nëpërmjet konfiskimit të tyre. Ndaj personave të parashikuar në fushën e veprimit të këtij ligji (neni 3)  kryhen verifikime për mjetet financiare, pasuritë, veprimtaritë ekonomike, tregtare dhe profesionale, nivelin ekonomik, si dhe për burimet e të ardhurave të tyre.  Verifikimet bëhen, në veçanti, nëse këta persona janë zotërues të lejeve, licencave, autorizimeve, koncesioneve dhe të drejtave të tjera për të ushtruar veprimtari ekonomike, tregtare dhe profesionale, si dhe për të verifikuar nëse ata përfitojnë kontribute, financime ose kreditime të çdo lloji, të dhëna apo të përfituara nga shteti, ente a persona juridikë publikë, organizma ose institucione ndërkombëtare, si dhe për të verifikuar nëse pasuritë, veprimtaritë apo të drejtat pasurore janë të përligjura. Prokuroria dhe policia gjyqësore marrin dijeni për pasuritë që duhen verifikuar, sipas këtij ligji, me nismën e vet ose me njoftim të bërë nga të tretët. Me marrjen dijeni për pasuritë që duhen verifikuar, sipas këtij ligji, policia gjyqësore, pa vonesë, i referon prokurorit, me shkrim, elementet thelbësore të faktit dhe elementet e tjera që janë mbledhur. Prokurori kryen veprime vetë dhe nëpërmjet policisë gjyqësore për hetimin e mjeteve financiare, të pasurive, të veprimtarive ekonomike, tregtare e profesionale, mënyrës së jetesës, si dhe të burimeve të të ardhurave të personave, subjekte të zbatimit të këtij ligji.

Në rastin kur, nga verifikimi, rezulton se ekziston dyshimi i arsyeshëm, i bazuar në indicie që tregon se personi mund të jetë i përfshirë në veprimtari kriminale dhe zotëron pasuri apo të ardhura që nuk i përgjigjen dukshëm nivelit të të ardhurave, fitimeve apo veprimtarive të ligjshme, të deklaruara dhe as nuk justifikohen prej tyre dhe kur ekziston një rrezik real për humbje, marrje apo tjetërsim të fondeve, pasurive apo të të drejtave të tjera, mbi të cilat parashikohet vënia në zbatim e masës së konfiskimit, sipas dispozitave të këtij ligji; ose ka dyshime të arsyeshme që tregojnë se zotërimi i pasurive dhe ushtrimi i veprimtarive të caktuara ekonomike, tregtare dhe profesionale janë në gjendje rreziku apo ndikimi nga ana e një organizate kriminale ose që mund të lehtësojnë veprimtaritë kriminale, Gjykata e Shkallës së Parë për Krime të Rënda, me kërkesë të prokurorit, vendos sekuestrimin e pasurive të pajustifikuara. Nga ana tjetër, Gjykata e Shkallës së Parë për Krime të Rënda vendos konfiskimin e pasurive kur ka dyshime të arsyeshme, bazuar në indicie, për pjesëmarrjen e personit në veprimtari kriminale që përfshihen në fushën e veprimit të ligjit; kur nuk provohet se pasuria ka prejardhje të ligjshme, apo personi nuk justifikon zotërimin e pasurive ose të të ardhurave që nuk i përgjigjen dukshëm nivelit të të ardhurave, fitimeve apo veprimtarive të ligjshme, të deklaruara dhe as nuk justifikohen prej tyre; si dhe kur rezulton se pasuria është drejtpërdrejt ose tërthorazi në zotërim të pjesshëm apo të plotë të personit.

Në rastin e përfshirjes së veprave penale të korrupsionit në fushën e veprimit të ligjit, atëherë edhe për personat e dyshuar për kryerjen e këtyre veprave penale do të zbatohen të njëjtat rregulla. Konkretisht, prokurori dhe policia gjyqësore do të marrin dijeni për pasuritë që duhen verifikuar, sipas këtij ligji, me nismën e vet ose me njoftim të bërë nga të tretët. Nëse, pas verifikimit, rezulton se personi zotëron pasuri apo të ardhura që nuk i përgjigjen dukshëm nivelit të të ardhurave, fitimeve apo veprimtarive të ligjshme, të deklaruara dhe as nuk justifikohen prej tyre, atëherë prokurori mund të paraqesë kërkesë në gjykatë për sekuestrimin apo konfiskimin e pasurisë.

Procedura e vendosur nga ligji nr.10192/2009 është e pavarur nga procesi penal dhe, për pasojë, nuk i nënshtrohet dispozitave të Kodit të Procedurës Penale, por dispozitave të Kodit të Procedurës Civile. Ky fakt rezulton i qartë jo vetëm në përmbajtjen e ligjit por edhe në titullin e tij: “Për parandalimin dhe goditjen e krimit të organizuar dhe trafikimit nëpërmjet masave parandaluese kundër pasurisë”.  

Theksojmë se dispozitat e këtij ligji zbatohen edhe ndaj pasurive të:

a) personave të afërm (bashkëshorti, fëmijët, të paralindurit, të paslindurit, vëllezërit, motrat, ungjërit, emta, nipërit, mbesat, fëmijët e vëllezërve dhe të motrave, vjehrri, vjehrra, dhëndri, nusja, kunata, kunati, bashkëjetuesi, thjeshtri, thjeshtra, njerku dhe njerka) të subjekteve të veprave penale të korrupsionit;     b) personave fizikë ose juridikë, për të cilët ka të dhëna të mjaftueshme se pasuritë ose veprimtaritë e tyre zotërohen, pjesërisht ose plotësisht, në mënyrë të drejtpërdrejtë ose të tërthortë, a janë përdorur, kanë lehtësuar apo në një formë kanë ndikuar në kryerjen e veprimtarive të jashtëligjshme nga personat subjekete të këtij ligji. Masat parandaluese mund të kërkohen dhe ndaj trashëgimtarëve të personit, subjekt i zbatimit të këtij ligji, por, në çdo rast, jo më vonë se 5 vjet nga data e vdekjes.

Nga ana tjetër, masa legjislative në Kodin e Procedurës Penale (përfshirja e veprave penale të korrupsionit nën kompetencën e gjykatës dhe prokurorisë për krime të rënda), duhet të shoqërohet edhe me masa parandaluese kundër pasurisë së personave që dyshohen se kanë kryer veprime korruptive. Lufta ndaj korrupsionit nuk është bazuar vetëm në konceptin klasik të  masave represive, pra vetëm nëpërmjet dënimit. Aktualisht, më shumë rëndësi kanë marrë masat parandaluese.  Këto masa, alternuar edhe me tolerancën zero ndaj formave të krimit të korrupsionit, ndikojnë efektivisht në reduktimin e këtij krimi, veçanërisht në përfshirjen e tij në instituconet e shoqërisë apo ekonomisë së vendit.

Masat e karakterit civil që drejtohen ndaj pasurisë së personave të përfshirë në veprimtari korruptive përfshijnë masat kundër rrethanave të ndryshme që lehtësojnë ushtrimin e kësaj veprimtarie kriminale.  Përpara legjislatorit, në këtë rast, shtrohet për zgjidhje detyra e vështirë e balancimit të interesave të kundërta në pamje të parë, mes ruajtjes dhe garantimit të të drejtave të individit dhe, në të njëjtën kohë, kufizimit të ushtrimit të tyre për qëllime madhore të luftës ndaj korrupsionit. Legjislatori, pa dyshim, duhet të balancojë shumë mirë këto interesa.  Në rastin konkret, zgjidhja e balancuar nënkupton vendosjen e kufizimit të së drejtës së pronës (apo edhe lirisë ekonomike) së një kategorie të caktuar individësh, të dyshuar për përfshirje në krijimin e të ardhurave financiare në mënyrë jo të ligjshme dhe të pajustifikuar me veprime të ligjshme, për të mbrojtur dhe garantuar të drejtat dhe liritë themelore për një kategori më të gjerë personash. Kufizimi i këtyre të drejtave i nënshtrohet kushteve të përgjithshme që vendos neni 17 i Kushtetutës. Kështu, kufizimi vendoset me ligj; kufizimi bëhet për mbrojtjen e interesit publik dhe të drejtave të të tjerëve; kufizimi është proporcional me gjendjen që e ka shkaktuar; kufizimi nuk tejkalon kufizimet e vendosura nga Konventa Evropiane për të Drejtat e Njeriut.

Në thelb, qëllimi i masave penale dhe i masave parandaluese është i njëjtë, eliminimi/parandalimi i fenomeneve kriminale. Por të dyja masat kanë dallime objektive ndërmjet tyre. Ato dallojnë nga bazat e aplikimit, qëllimi i drejtpërdrejtë, përmbajtja, sfera e së drejtës, si dhe pasoja ligjore e zbatimit të tyre.  Në kontekstin e këtij dallimi, mund të thuhet se dënimi jepet ndaj individit që provohet se ka kryer një vepër penale, ndërsa masat parandaluese nuk përbëjnë dënim, por qëllimi i tyre është të frenojë personin të kryejë një krim dhe, për pasojë, të mbrojë interesin publik. 

Projektligjit parashikon që në nenin 3 të ligjit nr. 10192/2009, ku parashikohen veprat penale që përfshihen në fushën e veprimit të ligjit, të shtohen edhe veprat penale të parashikuara nga nenet:

124/a, “Kërkimi apo dhënia shpërblim në procedurat e birësimit”;         164/a, “Korrupsioni aktiv në sektorin privat”; 164/b, “Korrupsioni pasiv në sektorin privat”; 244, “Korrupsioni aktiv i personave që ushtrojnë funksione publike”; 244/a, “Korrupsioni aktiv i nëpunësve të huaj publikë”;             245, “Korrupsioni aktiv i funksionarëve të lartë të shtetërorë ose të zgjedhurve vendorë”; 245/1, “Ushtrimi i ndikimit të paligjshëm”;              258, “Shkelja e barazisë së pjesëmarrësve në tenmdera”; 259, “Korrupsioni pasiv i personave që ushtrojnë funksione publike”; 259/a, “Korrupsioni pasiv i nëpunësve të huaj publikë”; 260, “Korrupsioni pasiv i funksionarëve të lartë shtetërorë ose i të zgjedhurve vendorë”; 312, “Korrupsioni aktiv i dëshmitarit, i ekspertit ose përkthyesit”; 319, “Korrupsioni aktiv i gjyqtarit, prokurorit dhe i funksionarëve të tjerë të drejtësisë”; 319/a, “Korrupsioni aktiv i gjyqtarit ose i zyrtarit të gjykatave ndërkombëtare”;                     319/b, “Korrupsioni aktiv i arbitrit vendas dhe të huaj”; 319/c, “Korrupsioni aktiv i anëtarëve të jurive gjyqësore të huaja”; 319/ç, “Korrupsioni pasiv i gjyqtarëve, prokurorëve dhe funksionarëve të tjerë të organeve të drejtësisë”; 319/d, “Korrupsioni pasiv i gjyqtarëve ose i zyrtarit të gjykatave ndërkombëtare”; 319/dh, “Korrupsioni pasiv i arbitrit vendas dhe të huaj”, 

neni 319/e, “Korrupsioni pasiv i anëtareve të jurive gjyqësore të huaja”; dhe 328, “Dhënia e shpërblimeve dhe e premtimeve”.

Përfshirja e këtyre veprave penale në fushën e veprimit të ligjit nr.10192/2009, mundëson parandalimin e veprimeve korruptive, nëpërmjet sekuestrimit/ konfiskimit të pasurive të pajustifikuara. Financat e shëndosha të personave që kryejnë veprime korruptive bëjnë që të dështojnë edhe masat për goditjen, zbulimin dhe penalizimin e akteve kriminale. Për këtë arsye, lind si domosdoshmëri në një shoqëri demokratike forcimi i masave parandaluese ndaj fenomeneve shoqërisht të rrezikshme.  

Projektligji nuk sjell efekte financiare shtesë për buxhetin e shtetit.

Miratimi i këtij projektligji, së bashku me ndryshimet në Kodin e Procedurës Penale, materializon përpjekjet dhe angazhimet e qeverisë shqiptare në luftën kundër korrupsionit, si dhe forcimin e shtetit të së drejtës, kushte këto të domosdoshme që Shqipëria të përparojë në rrugën e saj drejt anëtarësimit në Bashkimin Evropian.

